BESLUTNING FRA DET RÅDGIVENDE UDVALG FOR EKSF OM BEDRE INTEGRERING AF KUL OG STÅL I DET 5. FTU-RAMMEPROGRAM (1998-2002) (98/C 155/04) (EØS-relevant tekst)

(Vedtaget enstemmigt på det 339. møde den 2. april 1998; et medlem undlod at stemme)

DET RÅDGIVENDE UDVALG FOR EKSF

henviser til forslaget til Europa-Parlamentets og Rådets afgørelse om det 5. rammeprogram for Det Europæiske Fællesskabs indsats inden for forskning, teknologisk udvikling og demonstration (1), og til Rådets fælles holdning af 12. februar 1998,

erindrer om sin beslutning om fremtiden for den fælles forskning på kul- og stålområdet, vedtaget enstemmigt på det 336. plenarmøde den 20. juni 1997 (2);

erindrer om sin beslutning om den forskningsfond, som Det Europæiske Råd traf beslutning om den 16. juni 1997 i Amsterdam, vedtaget enstemmigt på det 337. plenarmøde den 10. oktober 1997 (3).

Det Rådgivende Udvalg understreger følgende:

1. En række uafhængige undersøgelser (4) (5) (6) har vist, af EKSF's forskning på det tekniske og sociale område har haft særdeles positive resultater, eftersom man har kunne påvise en god forretning. Et så effektivt forskningsværktøj bør absolut bibeholdes i fremtiden.

2. Kul- og stålindustrien har allerede bidraget væsentligt til at løse de problemer, som vores samfund står over for, og vil også kunne gøre det i fremtiden. Disse to industrisektorer tilbyder talrige beskæftigelsesmuligheder i EU, og vil fortsat gøre det. Kvalitetsstål får stadig stigende betydning i samtlige brugerkategorier. Stål er et særdeles godt materiale, både økonomisk og økologisk set. Kul vil for sit vedkommende med stor sandsynlighed komme til at udgøre et vigtigt råstof og en pålidelig energikilde for Europa i fremtiden, især ved produktionen af elektricitet. Det er i den forbindelse nødvendigt at intensivere forskningen for at gøre det til et miljøvenligt brændstof gennem behandling af den forsurende røg og andre skadelige stoffer. Materialer med nye egenskaber samt de teknologier, som er udviklet og fortsat er under udvikling i kul- og stålindustrien, vil også udgøre vigtige eksportmuligheder på verdensmarkederne. Det samme gælder for eksporten fra produktionsleddene efter disse to industrisektorer. I den forbindelse må det også understreges, at kul- og stålsektorens betydning vil vokse betragteligt gennem udvidelsen af EU til også at omfatte landene i Central- og Østeuropa.

3. Siden Rådet (industri) besluttede ikke at forlænge EKSF-traktaten, men at lade den udløbe som planlagt den 23. juli 2002 (7), har man fra politisk side altid lovet, at kul- og stålindustriens interesser, specielt forskningen, gradvis skulle tilgodeses i EU's politiske instrumenter.

4. Erfaringerne med at integrere kul- og stålstektoren i det 4. rammeprogram har i vidt omfang været utilfredsstillende. Derfor er det nu uomgængeligt, at kul og stål behandles på lige fod med de øvrige sektorer, når det gælder integreringen i det 5. rammeprogram. Kul og stål har i forhold til konkurrerende materialer et stort fremtidspotentiale. Det Rådgivende Udvalg for EKSF ser med tilfredshed på at Rådet har understreget, at de aktiviteter, som i øjeblikket udføres på grundlag af EKSF-traktaten, som udløber i 2002, bør integreres bedre i det 5. rammeprogram (8). Det Rådgivende Udvalg for EKSF ser også med tilfredshed på, at aktiviteterne inden for forskning og teknologisk udvikling med henblik på udvikling af nye og forbedrede materialer og produktionsteknologier på stålområdet fortsættes. Især i forbindelse med nøgleaktionen vedrørende økonomiske effektive energikilder for et konkurrencemæssigt stærkt Europa anbefaler Det Rådgivende Udvalg for EKSF, at spørgsmålet om forbedring af udforskningen, udvindingen og anvendelsen af energikilder ikke begrænses til kulbrinter, som angivet i Rådets fælles holdning, men udvides til at omfatte alt fossilt brændsel.

(1) Dok. KOM(97) 142 endelig udg.

(2) EFT C 220 af 19.7.1997, s. 12-14.

(3) EFT C 356 af 22.11.1997, s. 6-7.

(4) »Evaluation des effets économiques des programmes de recherche CECA«, juni 1994, rapport udarbejdet af hr. Trentini.

(5) »Evaluation du programme de recherche CECA«, september 1996, rapport udarbejdet af Smith & Co. og Geoffrey Walton Practice.

(6) »Recherche sociale CECA«, 1996, rapport udarbejdet af Enrico Gibellieri et al.

(7) Konklusioner fra Rådet (industri) af 24. november 1992.

(8) Dok. 6108/1/98 af 24. marts 1998.